**Vilkår for opbevaring af værdipapirer i depot**

**Generelt**

Vilkår for opbevaring af værdipapirer i depot indeholder de vilkår, der er gældende for depoter, som kunden opretter i henhold til særskilt aftale med GrønlandsBANKEN.

Vilkårene gælder, medmindre andet udtrykkeligt er aftalt mellem kunden og GrønlandsBANKEN.

**Oprettelse af depot**

Ved oprettelse af et depot skal banken have oplysning om kundens (depothaverens) navn, adresse samt CPR-nr. (skal dokumenteres i form af et myndighedsudstedt dokument), statsborgerskab(er) og kundens skattemæssige tilhørsforhold.

For erhvervskunder (herunder A/S, ApS, I/S, K/S og fonde og foreninger) oplyses cvr-nr. og LEI-kode.

Ovenstående oplysningskrav gælder også for personer eller juridiske enheder, som træffer beslutning om transaktioner med værdipapirer på kundens eller den juridiske enheds vegne, herunder men ikke begrænset til ansatte, fuldmægtige og andre med dispositionsadgang.

Kunden skal dokumentere oplysningerne.

Depotejere med en særlig ejerstruktur – f.eks. foreninger, fonde o.l. – skal forevise dokumentation i form af vedtægter m.v. Navne- og adresseændringer samt ændring af eventuelle dispositions- eller tegningsberettigede skal straks skriftligt meddeles GrønlandsBANKEN. Der skal tillige føres en konto i GrønlandsBANKEN, hvorpå indtægter fra depotet kan ind­sættes, og hvorfra depotgebyrer m.v. kan hæves, samt hvor nettobeløb ved køb/salg af værdipapirer kan hæves/­indsættes.

**Opbevaring og ansvar**

GrønlandsBANKEN hæfter for skade på deponerede værdipapirer, såfremt banken har forsømt at opbevare papirerne forsvarligt. Værdipapirer opbevares ikke i den af bankens filialer, som de er indleveret til. Hvis papirerne f.eks. ønskes udleveret, må der derfor regnes med nogle dages ekspeditionstid. Ved indlevering til opbevaring påser GrønlandsBANKEN ikke adkomstmangler ved og ægtheden af værdipapirerne.

**Samledepot**

GrønlandsBANKEN kan vælge at opbevare kundens værdipapirer i et samledepot. Det vil sige et depot, hvor flere kunders værdi­papirer er registreret i bankens eller bankens forretningsforbindelses navn med oplysning om, at værdipapirerne tilhører GrønlandsBANKENs forretningsforbindelses kunder.

GrønlandsBANKEN er legitimeret og bemyndiget til at disponere på kundens vegne over kundens værdipapirer i samledepoter. GrønlandsBANKEN kan i fornødent omfang overdrage bemyndigelsen til den forretningsforbindelse, som banken har valgt.

Kunden kan i tilfælde af GrønlandsBANKENs rekonstruktionsbehandling, konkurs eller lign­ende tage kundens værdipapirer ud af et samledepot på grundlag af bankens registrering om ejerforholdet, hvis der ikke inden er opstået tvist om kundens ejendomsret.

Hvis GrønlandsBANKENs udenlandske forretningsforbindelse kommer under rekonstruktionsbehandling, konkurs eller lignende, har banken krav på at udtage værdipapirerne af samledepotet på vegne af de kunder, der har registreret banken som ejer af værdi­papirerne. GrønlandsBANKEN kan overdrage legitimationen til bankens forretningsforbindelse, hvis det er nødvendigt.

GrønlandsBANKEN kan kun foretage dispositioner over kundens værdipapirer i samledepot i overensstemmelse med kundens instruk­tioner. Når banken har valgt den udenlandske forretningsforbindelse, påtager banken sig ansvaret for dennes soli­ditet. GrønlandsBANKEN påtager sig også ansvaret for fejl, hvis den udenlandske forretningsforbindelse erkender at have begået en fejl, eller fejlen er fastslået ved endelig dom. I andre tilfælde er GrønlandsBANKEN uden ansvar medmindre dette følger af gældende love og regler.

Dækning fra udenlandske garantiordninger, som udbetales til depot-/kontohaver, vil dække samledepotet som helhed og ikke de enkelte ejere registreret i GrønlandsBANKEN.

**Videregivelse af oplysninger**

GrønlandsBANKEN er i forbindelse med afvikling af handler og opbevaring af kundens værdipapirer forpligtet til at videregive identitetsoplysninger, skattemæssige tilhørsforhold og oplysninger om kundens depot til danske og udenlandske myndigheder, depotbanker, værdipapircentraler, udstedere og de handelssteder banken benytter.

GrønlandsBANKEN videregiver alene oplysninger, hvor det kræves som led i lovgivningsmæssige forpligtelser og myndighedskrav, som GrønlandsBANKEN henholdsvis bankens samarbejdspartnere er underlagt, eller hvor det kræves, for at banken kan levere en ydelse til kunden.

**Investorgarantiordning og tilsyn**

Ifølge lov om en indskyder- og investorgarantiordning dækker Garantiformuen i forhold til den enkelte investor et samlet tab på indtil 20.000 euro, som en investor lider, hvis GrønlandsBANKEN ikke kan tilbage­levere værdipapirer, som det opbevarer. De nærmere regler kan fås i banken eller ses på:[www.gii.dk](http://www.gii.dk). Finanstilsynet fører tilsyn med GrønlandsBANKEN.

**Forbehold ved indbetalinger**

Afkast af værdipapirer m.v. indsættes på kontoen med forbehold af, at GrønlandsBANKEN modtager beløbet. Ved manglende betaling til GrønlandsBANKEN er banken berettiget til at tilbageføre de indsatte beløb på kundens konto. Det gælder også, selvom det ikke er nævnt på kontoudskriften eller andre meddelelser.

**Depotoversigt**

Hvert kvartal udsendes på papir eller et andet varigt medium en oversigt, der viser, hvilke værdipapirer der var registreret i depotet ved udgangen af det tidsrum, oversigten dækker.

Hvis kunden anmoder herom, vil GrønlandsBANKEN stille oversigter til rådighed med større hyppighed på kommercielle vilkår.

**Depotgebyr**

GrønlandsBANKENs gebyrer for opbevaring af værdipapirer i depot og for de hermed forbundne arbejdsydelser beregnes til de til en­hver tid gældende priser, som oplyses på forlangende.

**Andre depottyper m.v.**

For sikkerhedsdepoter, forvaltningsdepoter, herunder forvaltning af båndlagte midler og midler tilhørende umyn­dige, medarbejderaktiedepoter, pensionsdepoter og andre depoter, gælder yderligere regler, som oplyses efter anmodning fra kunden. De til enhver tid gældende priser fremgår af GrønlandsBANKENs prisliste.

**Meddelelser om corporate action**

GrønlandsBANKEN giver kunden skriftlig meddelelse om såkaldte ”corporate actions” begivenheder vedrørende de værdipapirer, banken opbevarer for kunden.Der sendes en meddelelsen til kundens e-boks, og kunden vil kunne håndtere disse i netbanken.

En meddelelse om corporate action begivenheder skal aldrig betragtes som en anbefaling eller et tilbud fra GrønlandsBANKEN til kunden.

**Nytegning**

GrønlandsBANKEN giver skriftlig meddelelse til kunden, hvis der indbydes til nytegning af aktier og/eller obli­ga­tioner, herunder konvertible obligationer med fortegningsret for de hidtidige aktionærer og/eller obligationsejere, såfremt tegningsfristen gør meddelelse mulig.

Kunden anmodes om inden for en af banken angivet frist at registrere i netbanken, hvorvidt:

* nytegning ønskes foretaget
* tegningsretterne skal søges solgt
* supplerende/overskydende tegningsretter skal søges købt/solgt.

Såfremt GrønlandsBANKEN ikke inden for den givne frist har modtaget kundens instruktion, og/eller kunden ikke stiller midler til rådighed for teg­ning, er banken berettiget til at sælge tegningsretterne bedst muligt for kundens regning. GrønlandsBANKEN påtager sig dog intet ansvar for, at et even­tuelt salg kan gennemføres.

Hvis værdien af tegningsretterne er mindre end omkostningerne ved eventuelt salg, kan banken undlade at sælge dem.

Ikke benyttede tegningsretter, der er registreret i VP Securities A/S (VP Securities), vil efter tegningsperioden blive slettet af VP Securities uden meddelelse til kunden.

**Fondsaktier**

GrønlandsBANKEN giver skriftlig meddelelse til kunden, hvis der udstedes fondsaktier.

Kunden anmodes om inden for en af banken angivet frist at meddele, hvorvidt:

* fondsaktierne ønskes hjemtaget
* aktieretterne skal søges solgt
* supplerende/overskydende aktieretter skal søges købt/solgt.

Såfremt GrønlandsBANKEN ikke inden for den givne frist har modtaget kundens instruktion, og/eller kunden ikke stiller midler til rådighed for ind­køb af aktieretter, hjemtager banken størst muligt antal fondsaktier og er berettiget til at sælge even­tuelle overskydende aktie­retter bedst muligt for kundens regning. GrønlandsBANKEN påtager sig dog intet ansvar for, at et eventuelt salg kan gennemføres.

Hvis værdien af aktieretterne er mindre end omkostningerne ved eventuelt salg, kan banken undlade at sælge dem.

Ikke benyttede aktieretter, der er registreret i VP Securities, vil efter tegningsperioden blive slettet af VP Securities uden meddelelse til kunden.

**Konvertible obligationer**

GrønlandsBANKEN giver skriftlig meddelelse til kunden, hvis konvertible obligationer kan konverteres, såfremt konverteringsfristen gør meddelelse mulig.

Kunden anmodes om inden for en af banken angivet frist at meddele, hvorvidt:

* de konvertible obligationer ønskes konverteret til aktier
* de konvertible obligationer skal inkasseres ved forfald.

Såfremt banken ikke inden for den givne frist har modtaget kundens instruktion, er GrønlandsBANKEN berettiget til for kundens regning og risiko at vælge den af ovennævnte muligheder, der efter bankens skøn er mest fordelagtig for kunden.

**Købstilbud**

GrønlandsBANKEN giver skriftlig meddelelse til kunden om fremsatte købstilbud, hvis tidsfrister m.v. gør det muligt. GrønlandsBANKEN er ikke ansvarlig over for kunden, såfremt kunden ikke benytter det fastsatte købstilbud inden for den fastsatte frist.

**Særlige regler for værdipapirer registreret i VP Securities**

For obligationer, aktier og andre fondsaktiver, der er registreret i VP Securities, gælder følgende regler:

**Registrering i VP Securities**

I VP Securities registreres udstedelse og omsætning af danske obligationer, danske aktier og andre fondsaktiver, der er godkendt til registrering af Finanstilsynet samt rettigheder over disse. Registreringen sker på en konto i VP Securities (en VP-konto)*.*

**Ændringsmeddelelser**

Såfremt intet andet er aftalt, udsendes der ved ændringer i det registrerede på VP-kontoen meddelelse efter gældende regler. Kunden har mulighed for at fravælge meddelelserne efter de gældende regler. Der beregnes sæd­vanligt gebyr for ud­sendelse af ændringsmeddelelser. Ved fravalg vil der ske reduktion af gebyrberegningen.

**Renter**

På forfaldsdagen vil renter af obligationer blive indsat på kontoen tilknyttet depotet. Hvis intet andet er aftalt, fremsendes meddelelse om rentebeløbet.

**Udtrækning**

Efter udtrækning af obligationer vil meddelelse om eventuelle udtrukne beløb blive sendt til kunden og eventuelle andre berettigede, medmindre andet er aftalt. På forfaldsdagen indsættes udtrækningsbeløbet på kontoen tilknyttet depotet.

**Udbytte**

Efter generalforsamlingen vil modtagne udbytter af aktier og investeringsforeningsandele, eventuelt med fradrag af udbytteskat, blive indsat på kontoen tilknyttet depotet.

**Udenlandske værdipapirer registreret i VP Securities**

Afkast fra udenlandske værdipapirer registreret i VP Securities anvises fra VP Securities i danske kroner til GrønlandsBANKENs konti. GrønlandsBANKEN indsætter afkastet på kundens konto.

Udenlandske obligationer registreret i VP Securities kan ikke navnenoteres, uanset at obligationen i dens oprinde­lige form kan navnenoteres i hjemlandet.

**Anmeldelser og dispositioner over værdipapirer**

Køb og salg, anmeldelse af rettigheder og andre dispositioner over obligationer, aktier m.v. sker på kundens anmodning gennem banken og kan ske gennem samtlige af bankens afdelinger. GrønlandsBANKEN sørger for, at ændringen bliver registreret på VP-kontoen. Ved kundens køb tages forbehold for rettidig betaling.

**Dokumentation for anmeldelse**

Ved enhver anmodning om, at GrønlandsBANKEN skal foretage en registrering på VP-kontoen, kan banken kræve dokumentation for:

* at anmeldelsen kommer fra rette vedkommende
* at dispositionen kan registreres
* at rettigheden består.

Forinden indrapportering til VP Securities foretager banken en prøvelse af de anmeldte rettigheder og kan kræve, at andre nødvendige oplysninger foreligger for at registrering kan ske, ellers kan anmeldelsen afvises. Hvis det sker, får kunden begrundelsen for afvisningen samt oplysninger om adgang til klage til Klagenævnet for Værdipapircentraler.

På begæring får kunden udleveret en skriftlig bekræftelse med angivelse af det tidspunkt, hvorpå anmeldelsen er modtaget.

**Tidspunktet for anmeldelsens virkning**

Ved anmeldelse om registrering på VP-kontoen får registreringen retsvirkning fra tidspunktet for an­mel­delsens endelige prøvelse i VP Securities. (Prøvelsen er en kontrol af anmeldelsens formelle gyldig­hed).

GrønlandsBANKEN skal have modtaget anmeldelsen senest kl. 16.00 i afdelingen, hvor VP-kontoen føres. Anmeldelser modtaget efter dette tidspunkt anses for modtaget ved den efterfølgende ekspeditionsdags begyndelse.

Indgivelse af anmeldelse kan ske på følgende måder:

* ved anmelders personlige henvendelse i banken
* pr. brevpost
* pr. telefon, e-mail eller anden elektronisk meddelelsesform.

Anmeldelse indgivet pr. telefon eller anden elektronisk meddelelsesform skal bekræftes pr. brevpost fremsendt samme dag. Ordlyden i den første anmeldelse er gældende.

**Notering på navn**

Begæring om notering af navn på aktier m.v. indgives til GrønlandsBANKEN, og GrønlandsBANKEN anmelder begæringen over for VP Securities. På kundens begæring bekræfter banken skriftligt, at anmodning om navnenotering er registreret på kontoen samt datoen herfor.

Når et selskabs aktier skifter status til/fra at være navneaktier, kan banken foretage den fornødne registrering, såfremt intet andet er aftalt.

Hverken danske eller udenlandske obligationer kan noteres på navn.

For aktier, beviser i investeringsforeninger og lignende gælder, at det udstedende selskab i sine vedtægter kan bestem­me, om de udstedte værdipapirer skal udstedes på navn (navnepapirer) eller i ihændehavere (ihænde­haverpapirer).

Selskaber, der har udstedt navnepapirer, har ofte i deres vedtægter en bestemmelse om, at stemmeret på selskabets generalforsamling er betinget af, at aktionærens aktier har været noteret i selskabets aktiebog i et nærmere angivet tidsrum forud for generalforsamlingen.

**Deponering af navneaktier**

Ved deponering af navneaktier m.v. vil anmodning om navnenotering blive registreret, medmindre kunden begærer andet. Ved salg vil der ske afnotering.

**Deponering af ihændehaveraktier**

Ved deponering af ihændehaveraktier m.v. vil anmodning om navnenotering kun blive registreret, hvis kunden begærer det. Ved salg vil der ske afnotering.

**Registreringsophør i VP Securities**

Når et fondsaktiv ikke længere registreres i VP Securities, vil meddelelse herom blive sendt til kunden og eventuelle rettighedshavere. Meddelelsen indeholder så vidt muligt oplysninger om baggrunden for ophøret samt om en eventuel udbetaling af beløb i form af dividende eller tilbagebetaling af indbetalte beløb og lignende, eller helt eller delvist vederlag i fondsaktiver udstedt af den fortsættende udsteder eller tilsvarende. Meddelelsen gives af VP Securities eller banken efter aftale med VP Securities.

**Klage**

Klage over en afgørelse om registrering, ændring eller udslettelse af rettigheder over obligationer, aktier m.v. eller GrønlandsBANKENs afvisning af en anmeldelse skal indgives skriftligt til:

Klagenævnet for Værdipapircentraler

c/o VP SECURITIES

Weidekampsgade 14

2300 København S

Klagen skal være modtaget senest 6 uger efter, den pågældende registrering er gennemført i VP Securities. Klageafdelingen kan i særlige tilfælde behandle klager, der indgives efter udløbet af ovennævnte klagefrist. Samtidig med indsendelsen af klagen skal der betales en klageafgift.

**Erstatning**

En dansk værdipapircentral er erstatningspligtig for tab, der skyldes fejl i forbindelse med registrering, ændring eller slet­ning af rettigheder på depoter i den pågældende værdipapircentral eller udbetalinger herfra, selvom fejlen er hændelig. Kan fejlen henføres til GrønlandsBANKEN, er banken erstatningspligtig, selvom fejlen er hændelig.

Den samlede erstatning for tab, der skyldes den samme fejl, kan ikke overstige 500 mio. kr. Hvis et dansk depotførende institut ikke selv kan betale, hæfter de øvrige danske depotførende institutter for det manglende beløb, dog maksimalt 500 mio. kr.

**Lovgivning**

De nærmere regler om obligationer, aktier m.v. registreret i VP Securities, herunder om reglerne for og retsvirkningerne af registrering, fremgår af den til enhver tid gældende lovgivning og de tilhørende bekendtgørelser samt lov om finansiel virksomhed.

**Danske værdipapirer, der ikke registreres i VP Securities**

**Obligationer**

GrønlandsBANKEN efterser obligationer for udtrækning eller opsigelse, hvis dette offentliggøres. Udtrukne obligationer, gevinster og rentekuponer inkasseres ved forfald og beløbene indsættes på kontoen.

**Aktier**

GrønlandsBANKEN inkasserer udbyttekuponer fra deponerede aktier, såfremt tid og sted for indløsning af udbyttekuponerne offentliggøres. Med hensyn til nytegning, fondsaktier samt konvertible obligationer henvises til foranstående bestemmelser. Efter særskilt aftale påtager banken sig at få værdipapirer, der ikke er registreret i VP Securities, noteret på navn eller ihændehaver.

**Registrering i VP Securities**

Når en udsteder af fondsaktiver, der ikke noteres på Nasdaq Copenhagen, eller en udsteder af udenlandske fonds­aktiver får tilladelse til registrering af disse i VP Securities, sørger GrønlandsBANKEN for registrering af de deponerede fondsaktiver uden forhåndsmeddelelse til kunden, medmindre andet er udtrykkeligt aftalt.

**Interimsbeviser m.v.**

GrønlandsBANKEN ombytter interimsbeviser m.v. med aktier eller obligationer og taloner med nye kuponark.

**Pantebreve m.v.**

GrønlandsBANKEN modtager pantebreve m.v. til opbevaring i depot, såfremt kunden oplyser debitors navn, adresse, CPR-nr. eller cvr-nr. samt pantebrevets aktuelle restgæld.

For pantebreve, gældsbreve og lignende påtager GrønlandsBANKEN sig, medmindre andet er aftalt:

* at underrette debitor om deponeringen, såfremt debitor har en adresse i Danmark
* at modtage fastsatte ydelser fra debitor til indsættelse på kundens konto. GrønlandsBANKEN er på kundens vegne til­meldt produktet "Betalingsservice” som kreditor, hvorfor betalinger af pantebrevsydelser m.v., som betales gennem dette automatiske betalingssystem, er undergivet de for systemet til enhver tid gældende reg­ler. Reglerne udleveres til kunden på forlangende
* at underrette kunden, når ydelser er betalt
* at modtage eventuelle ejerskifteafdrag og lignende samt underrette kunden herom. Sådanne beløb modtages med forbehold af ejers godkendelse og uden ansvar for banken
* at sende påkravsmeddelelse ifølge tinglysningsloven, såfremt kunden har adres­se i Danmark.

Samtlige beløb modtages med forbehold af kundens godkendelse og uden ansvar for GrønlandsBANKEN.

Kun efter særlig aftale kan der træffes foranstaltninger, som er nødvendige for at holde forsikringsgaranti eller anden pantebrevskaution i kraft samt foretage rettidig anmeldelse om misligholdelse af garanterede pante­breve over for garanti­stiller.

GrønlandsBANKEN forbeholder sig et antal dage efter terminens udløb, før det med sikkerhed kan konstateres, om en terminsydelse er ind­betalt.

**Udenlandske værdipapirer**

**Opbevaring af udenlandske værdipapirer**

Udenlandske værdipapirer - herunder danske papirer noteret på udenlandske børser eller registreret via uden­landske depotcentraler - opbevares hos en af GrønlandsBANKENs forretningsforbindelser, hvis intet andet er aftalt. Kunden er i samme omfang som banken selv underkastet de retsregler og sædvaner, som gælder for den udenlandske forret­ningsforbindelse, såvel som dennes forretningsbetingelser. Kundens værdipapirer kan opbevares i et samledepot. Værdipapirerne vil som udgangspunkt altid være opbevaret i et andet depot end bankens egne værdipapirer. I tilfælde, hvor Finanstilsynet har givet tilladelse hertil, kan kundens værdipapirer dog være opbe­varet i samme depot som bankens egne værdipapirer.

GrønlandsBANKEN er berettiget til at afgive oplysninger om kundens identitet og beholdning af værdipapirer, såfremt det pågæld­ende lands lovgivning kræver dette.

Kunden vil modtage meddelelse i netbanken om generalforsamlinger og hvor kunden kan få tildelt stemmeret. Andre meddelelser fra selskaberne vil kun blive givet til kunden, såfremt det drejer sig om afkast eller emissionsaktiviteter.

Hvis kundens depot bliver underlagt retsreglerne i et land uden for Grønland kan kundens rettigheder i forbindelse med disse værdi­papirer eller midler variere som følge heraf.

**Renter af udenlandske værdipapirer opbevaret hos bankens udenlandske forretningsforbind­else**

For depoter bestående af udenlandske værdipapirer, som opbevares hos en af GrønlandsBANKEN valgt forretningsforbindelse, kan kunden normalt forvente, at rente af obligationer indsættes på kundens konto på forfaldsdagen, såfremt beløbet er stillet til bankens disposition.

GrønlandsBANKEN er uden ansvar for tilbagesøgning af udenlandske skatter og afgifter, medmindre andet er aftalt.

**Udbytte af udenlandske værdipapirer opbevaret hos GrønlandsBANKENs udenlandske forretningsforbind­else**

Modtagne aktieudbytter indsættes på kundens konto, når banken har fået meddelelse om udbyttets forfald fra den udenlandske forretningsforbindelse, og beløbet er stillet til GrønlandsBANKENs disposition.

GrønlandsBANKEN er uden ansvar for tilbagesøgning af udenlandsk udbytteskat, medmindre andet er aftalt.

**Rente og udbytte af udenlandske værdipapirer, der fysisk er opbevaret i GrønlandsBANKEN**

Rente og udbyttekuponer af udenlandske værdipapirer, som efter aftale er deponeret i banken, fremsendes til inkasso i udlandet og indsættes på kundens konto, så snart GrønlandsBANKEN har modtaget ydelserne fra udlandet.

**Rente og udbytte af navnenoterede udenlandske værdipapirer, der fysisk er opbevaret i GrønlandsBANKEN**

For udenlandske værdipapirer, der i udlandet er noteret på kundens navn og deponeret i GrønlandsBANKEN, påtager banken sig intet ansvar i forbindelse med emissionsaktiviteter og betalinger m.v.

**Nytegning, fondsaktier m.v. vedr. udenlandske værdipapirer**

I tilfælde af nytegning af aktier og/eller tegning af obligationer, herunder konvertible obligationer og warrants samt ved udstedelse af fondsaktier, giver banken kunden meddelelse, såfremt tegningsfristen gør meddelelse mulig.

Afslutning af en emission - herunder bogføring af provenu m.v. - foretages først, når afregningsgrundlaget er stillet til GrønlandsBANKENs disposition fra den udenlandske forretningsforbindelse.

**Ændringer**

GrønlandsBANKEN kan ændre Vilkår for opbevaring af værdipapirer i depot uden varsel, når det er til fordel for kunden. Ellers vil ændringer ske med 2 måneders varsel.

Oplysning om ændring af Vilkår for opbevaring af værdipapirer i depot sker skriftligt, elektronisk eller ved annonce i dagspressen med henvisning til, hvor på bankens hjemmeside ændringerne kan ses.

6.5.2021